7. melléklet az előterjesztéshez



A KÖZSZFÉRA ILLETMÉNYEIRE VONATKOZÓ SZABÁLYOZÁSOK HATÁSA


A kötelező legkisebb munkabér (minimálbér) és a garantált bérminimum megállapításáról szóló 347/2014. (XII.29.) Kormányrendelet a kötelező legkisebb munkabér (minimálbér) összegét 2015. január 1-jétől 105.000 Ft-ban (2014. évben 101.500 Ft), a szakképzettséget igénylő munkakörben foglalkoztatott középiskolai végzettségűek garantált bérminimum összegét 122.000 Ft-ban (2014. évben 118.000 Ft) állapította meg.

A közalkalmazottak illetményrendszeréhez kapcsolódó jogszabályok:
· 2015. január 1-jétől a közalkalmazotti illetménytábla a központi költségvetés szerint nem változott,
· az illetménypótlék számítási alapja a 2015. évben változatlanul 20.000 Ft,
· a nem pedagógusok kereset-kiegészítése – hasonlóan az előző évekhez – a keresetbe tartozó juttatások előző évi bázis előirányzatának 2%-a.


Pedagógusok

2013. szeptember 1-től a Kormány bevezette a pedagógusokat érintő életpálya modellt. A 326/2013. (VIII. 30.) Kormányrendelet szabályozza a pedagógusok előmeneteli rendszerét. A Fővárosi Önkormányzat két óvodájában dolgozó pedagógusok keresetnövelésével összefüggő 2015. évi igény 11 hóra 2.969 ezer Ft járulékkal együtt, mely összeget tartalmazza az erről szóló kimutatás.
 
Nem szerepel a kimutatásban a 2014. szeptember 1-i béremelés 2015. évi hatása, mivel a 36 millió Ft-os többletigény intézmények közötti átcsoportosítással lett biztosítva.

Az intézmények 2015. évi eredeti költségvetésébe tételes felmérést követően (a munkáltatói döntésen alapuló határozatlan idejű illetményrész figyelembe vételével) betervezésre került 11 havi
· kötelező legkisebb munkabér (minimálbér) címen 42.639 ezer Ft, 
· garantált szakmunkás bérminimum jogcímen 80.124 ezer Ft, 
· kötelező soros előrelépésre 25.014 ezer Ft,
· szakképzettség megszerzéséhez kapcsolódó kifizetésekre 6.981 ezer Ft,
mindösszesen keresetnövelés címen 154.758 ezer Ft.




A köztisztviselők illetményrendszeréhez kapcsolódó jogszabályok

· A közszolgálati tisztviselőkről szóló törvény hatálya alá tartozó köztisztviselőkre vonatkozóan a 2015. január 1-től érvényes köztisztviselői illetményalap Magyarország 2015. évi központi költségvetéséről szóló 2014. évi C. törvény 59. § (1) bekezdése alapján nem változik, 38.650 Ft.
· A közszolgálati tisztviselőkről szóló 2011. évi CXCIX. törvény 151. §-a, valamint a Magyarország 2015. évi központi költségvetéséről szóló 2014. évi C. törvény 59. § (2) bekezdése alapján a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőt megillető cafeteria-juttatás éves keret-összege 2015. évben a munkáltatót terhelő 35,7 %-os adóval együtt bruttó 200.000 Ft/fő/év, nettó 147.380 Ft/fő/év.
· A közszolgálati tisztviselőkről szóló 2011. évi CXCIX. törvény 152. §-a, valamint a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető szociális, jóléti és egészségügyi juttatásokról szóló 65/2013. (IX. 18.) Főv. Kgy rendelet 9. §-a alapján köztisztviselőt megillető egyéb béren kívüli juttatás adható.

A 2015. évi költségvetés tartalmazza a köztisztviselők előrelépés és illetménykiegészítés, valamint a garantált bérminimumra történő kiegészítés előirányzatát.
 A Munka Törvénykönyve hatálya alá tartozó munkavállalók keresete a kötelező legkisebb munkabér (minimálbér) és a garantált bérminimum megállapításáról szóló 347/2014. (XII.29.) Korm. rendelet szerint emelkedik. Juttatásuk a köztisztviselőkkel azonosan biztosított.
A megváltozott munkaképességű személyek ellátásairól és egyes törvények módosításáról szóló 2011. évi CXCI. törvény 23. §-ának (5) bekezdése szerint a rehabilitációs hozzájárulás összege 2015. évben nem változik, 964.500 Ft/fő/év.
A rehabilitációs hozzájárulással, valamint a jubileumi jutalommal kapcsolatosan, az előző évekhez hasonlóan, az intézményeknek kell feltárniuk azokat a belső forrásokat, és olyan intézkedést hozni, amelyek biztosítják a szükséges fedezetet. 









